Library - Afrikaanse Boeke - Wat ek vrees kom oor my
Dit is wat die HERE op my hart gelê het. Ek vra u om saam met my te lees uit:
Job 1:1-22; Job 2:1-10;
1 DAAR was ‘n man in die land Us wie se naam was Job; en die man was vroom en opreg en godvresend en een wat afgewyk het van die kwaad.
3 Daarby was sy besitting seweduisend stuks kleinvee en drieduisend kamele en vyfhonderd paar beeste en vyfhonderd eselinne en ‘n groot menigte slawe, sodat dié man ryker was as al die kinders van die Ooste.
11 Maar strek net u hand uit en tas alles aan wat hy het - waarlik, hy sal U in u aangesig seën!
“- - - U in u aangesig seën” - (Dit is vervloek)
13 En op ‘n dag, terwyl sy seuns en sy dogters besig was om te eet en wyn te drink in die huis van hulle oudste broer,
22 By dit alles het Job nie gesondig en aan God niks ongerymds toegeskrywe nie.
(Ons gaan net nog ‘n entjie aan in hoofstuk 2)
2 Toe vra die HERE vir die Satan: Waar kom jy vandaan? En die Satan antwoord die HERE en sê: Van ‘n swerftog oor die aarde wat ek deurkruis het.
5 maar strek net u hand uit en tas sy gebeente en sy vlees aan - waarlik, hy sal U in u aangesig seën!
Mag die HERE dan sy woord aan ons harte seën. Ek noem vir u as my teksvers en as die kernwaarheid wat ek baie diep deur God se genade in u harte wil plant:
As ek iets vreeslik vrees, kom dit oor my; en die ding waarvoor ek bang is, kom na my toe.
“As ek iets vreeslik vrees, kom dit oor my; en die ding waarvoor ek bang is, kom na my toe”.
Geliefdes, ons dank God vir sy dierbaar woord. Ons dank die HERE dat dit nie sommer net vroom gedagtes is as ons sê die woord van die HERE is ‘n lig op ons pad en ‘n lamp vir onse voete.
Ons dank die HERE dat die Christen, die Bybel gelowige, die enigste een wat kan weet wat in die onsienlike gebeur. Hoedat daardie gebeurtenis en daardie stryd, daardie aktiwiteite, daardie bewegings die Raadsbesluite wat in die hemel plaas vind; hoe dit ons affekteer op aarde.
Ek wil vir u so ‘n klein kykie gee, so ‘n deeltjie daarvan. Dat die HERE vir uself sal aanvoor om u oë, hart en ore oop te hou wat God se woord vir u sê en dat die Heilige Gees vir u sal waarsku.
Ons sien hier ‘n baie wonderlike en ‘n baie aangrypende toneel. Ons sien die gordyn word vir ons weggetrek en ons sien die troon van God, dit word nie vir ons beskryf nie maar dit sê vir ons die HERE was daar en voor die HERE het die seuns van God verskyn.
Hierdie seuns van God is die engele van God. In verskillende plekke in die Bybel word dit vir ons beskrywe hoe die engele die seuns van God is en hoedat die engele voor God gaan staan het. Dit is ‘n wonderlike gedagte; as jy baie ander gedeeltes van God se woord, daarmee saamneem. Byvoorbeeld Hebreërs 1:14, praat van die engele as dienende geeste wat uitgestuur word ter wille van die wat die saligheid sal beërwe.